REGOLAMENT TA’ IMPLIMENTAZZJONI TAL-KUMMISSJONI (UE) 2021/464

tas-17 ta’ Marzu 2021

dwar in-nonapprovazzjoni tal-estratt tal-cayenne Capsicum annuum L. var. annuum, tal-grupp longum, bħala sustanza bażika f’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b’mod partikolari l-Artikolu 23(5) flimkien mal-Artikolu 13(2) tiegħu,

Billi:

(1) Fl-14 ta’ Marzu 2018, il-Kummissjoni rċeviet applikazzjoni mill-kumpanija Bio Natural Protect għall-approvazzjoni tal-estratt tal-cayenne, Capsicum annuum L. var. annuum, tal-grupp longum, bħala sustanza bażika għall-użu bħala repellent għall-mammiferi u l-għasafar li jieklu ż-żerriegħa. Dik l-applikazzjoni riveduta, li waslet fit-23 ta’ Mejju 2019, kellha magħha l-informazzjoni meħtieġa skont it-tieni subparagrafu tal-Artikolu 23(3) tar-Regolament (KE) Nru 1107/2009.

(2) Il-Kummissjoni talbet lill-Awtorità Ewropea dwar is-Sigurtà fl-Ikel (minn hawn ’il quddiem imsejħa “l-Awtorità”) għall-għajnuna xjentifika. Fil-31 ta’ Marzu 2020, l-awtorità pprovdiet lill-Kummissjoni b’rapport tekniku dwar l-estratt tal-cayenne Capsicum annuum L. var. annuum, tal-grupp longum (2). L-Awtorità kkonkludiet li l-ispeċifikazzjonijiet l-estratt tal-cayenne Capsicum annuum L. var. annuum, tal-grupp longum propost, inkluż il-komponent attiv ewlieni tiegħu kapsaiċina, ma kinux definiti sew. Barra minn hekk, skont l-Awtorità, id-destin u l-proprjetajiet tal-imġiba fl-ambjent previsti għal xi wħud mill-komponenti tal-estratt possibbli, inkluż il-kapsajċina, kienu inċerti u kienu meħtieġa studji addizzjonali dwar it-tossiċità għall-ispeċijiet kollha mhux fil-mira. L-Awtorità nnutat li kien hemm ukoll evidenza pprovduta minn kumpaniji lill-Aġenzija Ewropea għas-Sustanzi Kimiċi li l-komponenti tal-estratt tal-cayenne Capsicum annuum L. var. annuum, tal-grupp longum jista’ jkollhom jiġu kklassifikati bħala li jikkawżaw ħsara serja lill-għajnejn, ta’ ħsara jekk jinbelgħu u wkoll bħala kawża ta’ irritazzjoni tal-ġilda.

(3) Barra minn hekk, il-Kumitat Xjentifiku dwar l-Ikel identifika l-potenzjal ġenotossiku tal-kapsaiċina (3).

(4) Ma saret disponibbli ebda evalwazzjoni, imwettqa f’konformità mal-leġiżlazzjoni l-oħra tal-Unjoni kif imsemmija fl-Artikolu 23(2) tar-Regolament (KE) Nru 1107/2009.

(5) Fis-17 ta’ Lulju 2020, il-Kummissjoni ppreżentat ir-rapport ta’ rieżami (4) u l-abbozz ta’ dan ir-Regolament dwar in-nonapprovazzjoni tal-estratt tal-cayenne Capsicum annuum L. var. annuum, tal-grupp longum lill-Kumitat Permanenti dwar il-Pjanti, l-Annimali, l-Ikel u l-Għalf.

(6) Il-Kummissjoni stiednet lill-applikant iressaq il-kummenti tiegħu dwar ir-rapport tekniku tal-Awtorità u dwar l-abbozz tar-rapport ta’ rieżami tal-Kummissjoni. L-applikant ressaq il-kummenti tiegħu, li ġew eżaminati bir-reqqa.

(7) Madankollu, minkejja l-argumenti mressqa mill-applikant, it-tħassib relatat mas-sustanza ma jistax jiġi eliminat.

(8) B’riżultat ta’ dan, kif stabbilit fir-rapport ta’ rieżami tal-Kummissjoni, ma ġiex stabbilit li r-rekwiżiti stipulati fl-Artikolu 23 tar-Regolament (KE) Nru 1107/2009 huma ssodisfati. Għalhekk huwa xieraq li l-estratt tal-cayenne Capsicum annuum L. var. annuum, tal-grupp longum ma jiġix approvat bħala sustanza bażika.

(9) Dan ir-Regolament ma jippreġudikax is-sottomissjoni ta’ applikazzjoni oħra għall-approvazzjoni tal-estratt tal-cayenne Capsicum annuum L. var. annuum, tal-grupp longum bħala sustanza bażika f’konformità mal-Artikolu 23(3) tar-Regolament (KE) Nru 1107/2009.

(10) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 Is-sustanza tal-estratt tal-cayenne Capsicum annuum L. var. annuum, tal-grupp longum mhix approvata bħala sustanza bażika.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-17 ta’ Marzu 2021. Għall-Kummissjoni Il-President Ursula VON DER LEYEN

(1) ĠU L 309, 24.11.2009, p. 1.

(2) EFSA (l-Awtorità Ewropea dwar is-Sigurtà fl-Ikel), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds. Pubblikazzjoni ta’ sostenn tal-EFSA 2020:EN-1838. 77pp. doi:10.2903/sp.efsa.2020.EN-1838.

(3) Opinjoni tal-Kumitat Xjentifiku dwar l-Ikel dwar il-Kapsaiċina (adottata fis-26 ta’ Frar 2002); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en.